CELEX: 22006D0186
Language: hu
Date: 2005-07-20 00:00:00
Title: 2006/186/EK: Az AKCS–EK Nagykövetek Bizottságának 8/2005 határozata ( 2005. július 20. ) a Vállalkozásfejlesztési Központ alapszabályáról és eljárási szabályzatáról

8.3.2006   
            
            
               HU
            
            
               Az Európai Unió Hivatalos Lapja
            
            
               L 66/16
            
         
      AZ AKCS–EK NAGYKÖVETEK BIZOTTSÁGÁNAK 8/2005 HATÁROZATA
   
   (2005. július 20.)
   a Vállalkozásfejlesztési Központ alapszabályáról és eljárási szabályzatáról
   (2006/186/EK)
   AZ AKCS–EK NAGYKÖVETEK BIZOTTSÁGA,
   tekintettel az egyrészről az afrikai, karibi és csendes-óceáni országok, másrészről az Európai Közösség és tagállamai közötti, 2000. június 23-án Cotonou-ban aláírt partnerségi megállapodásra (1) (a továbbiakban: a megállapodás) és különösen annak III. melléklete 2. cikke (6) bekezdése a) pontjára,
   tekintettel a tagállamok kormányainak a Tanács keretében ülésező képviselői közötti, a megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról szóló, 2000. szeptember 12-i belső megállapodásra,
   mivel:
   
               (1)
            
            
               A megállapodás III. melléklete 2. cikkének (6) bekezdése előírja, hogy a Nagykövetek Bizottságának a megállapodás aláírását követően meg kell állapítania a Vállalkozásfejlesztési Központ (a továbbiakban: a Központ) alapszabályát és eljárási szabályzatát, ideértve annak felügyelő szerveit is.
            
         
               (2)
            
            
               A megállapodáshoz csatolt, a kiváltságokról és mentességekről szóló 2. jegyzőkönyv 1. cikkének második albekezdése alapján a kiváltságok és mentességek a Központ személyzetét is megilletik.
            
         
               (3)
            
            
               A megállapodás III. mellékletének 2. cikke (6) bekezdése a) pontja értelmében a Központ felügyelő szerveként működő igazgatótanácsot kell létrehozni,
            
         A KÖVETKEZŐKÉPPEN HATÁROZOTT:
   1. cikk
   Tárgy
   (1)   A megállapodás III. mellékletének értelmében a Központ az AKCS–EK közös technikai szerve. Jogi személyiséggel rendelkezik, és a megállapodás valamennyi részes felénél az ilyen típusú jogi személyeknek biztosított legteljesebb jogképességgel rendelkezik.
   (2)   A Központ személyzete a kiváltságokról és mentességekről szóló 2. jegyzőkönyvben előírt, valamint a megállapodáshoz csatolt VI. és VII. nyilatkozatban említett, szokásos kiváltságokat, mentességeket és könnyítéseket élvezi.
   (3)   A Központ nem nyereségérdekelt szervezet. Székhelye Brüsszel, és decentralizált irodákat tart fenn minden AKCS-régióban az igazgatótanács döntése alapján.
   2. cikk
   Célkitűzések
   (1)   A Központ a megállapodás rendelkezéseivel és elveivel összhangban működik. A megállapodás III. mellékletének 2. cikkében meghatározott célkitűzések elérésére törekszik.
   (2)   A Központ stratégiai dokumentumban határozza meg részletesebben ezeket a célkitűzéseket.
   3. cikk
   Intézményi együttműködés
   (1)   Az állami vagy magántársaságok magánszektorbeli fejlesztési kezdeményezései tekintetében a Központ más szervekkel való együttműködésének alapja az összehangolás, a kiegészítő jelleg és a hozzáadott érték. A Központ szelektíven vállalja fel a feladatait.
   (2)   A Központot országok vagy régiók felkérhetik arra, hogy segítséget nyújtson a magánszektorra vonatkozó nemzeti vagy regionális indikatív programok kidolgozásában és végrehajtásában.
   (3)   A Központot felkérhetik az Európai Közösségek Bizottsága (a továbbiakban: a Bizottság) által az AKCS-országokban indítandó különleges programok végrehajtására, irányítására vagy az irányításában való részvételre.
   4. cikk
   Finanszírozás
   (1)   A Központot – a megállapodás I. mellékletében foglalt pénzügyi jegyzőkönyvben megállapítottak szerint – az Európai Fejlesztési Alapból (EFA), valamint – a Központ pénzügyi szabályzatában meghatározottak szerint – saját bevételi forrásaiból finanszírozzák.
   (2)   A Központ költségvetése – a Központ célkitűzéseinek elérése céljából – más felektől kiegészítő forrásokban részesülhet, a megállapodásnak és a Központ által kialakított stratégiának megfelelően.
   (3)   Célkitűzéseinek teljesítése során a Központ harmadik felek nevében olyan forrásokat kezelhet, amelyek a megállapodásban foglalt tevékenységek végrehajtására és a III. mellékletben meghatározott felek támogatására szolgálnak.
   5. cikk
   A Nagykövetek Bizottsága
   (1)   A megállapodás III. melléklete 2. cikkének (6) bekezdése a következőket írja elő:
   „A Központ felügyeleti hatósága a Nagykövetek Bizottsága. E megállapodás aláírását követően:
   
               a)
            
            
               megállapítja a Központ alapszabályát és eljárási szabályzatát, ideértve annak felügyelő szerveit is;
            
         
               b)
            
            
               megállapítja a személyzettel kapcsolatos alapszabályt, illetve a pénzügyi és személyzeti szabályzatot;
            
         
               c)
            
            
               felügyeli a Központ szerveinek munkáját; és
            
         
               d)
            
            
               megállapítja a működési szabályokat, valamint a Központ költségvetésének elfogadásával kapcsolatos eljárásokat.”
            
         (2)   A bizottság az igazgatótanács javaslata alapján jóváhagyja a Központ átfogó stratégiáját.
   6. cikk
   Szervek
   A Központ felügyelő szervei az igazgatótanács és a vezetőség.
   7. cikk
   A vezetőség
   (1)   A Központ vezetője az igazgató. Az igazgatót igazgatóhelyettes segíti, aki az igazgató beosztottja, és operatív feladatokat lát el.
   Az igazgatót és az igazgatóhelyettest vezetői képességeik és szakmai teljesítményük alapján veszik fel, amely biztosítja a megállapodásban és különösen annak III. melléklete 2. cikkében a Központ számára megállapított célkitűzések és feladatok teljesítését.
   (2)   Az igazgatót és az igazgatóhelyettest az AKCS–EK Nagykövetek Bizottsága (a továbbiakban: a bizottság) nevezi ki az általa előzetesen jóváhagyott eljárás és munkaköri leírások alapján. Az igazgató és az igazgatóhelyettes megbízatása egybeesik az EFA pénzügyi jegyzőkönyvének ötéves időtartamával. Megbízatásuk legfeljebb öt évre szól, és nem újítható meg. Az igazgatói és az igazgatóhelyettesi tisztséget váltakozva AKCS-állam vagy EU-tagállam állampolgára tölti be.
   (3)   Az igazgató és az igazgatóhelyettes kinevezését a bizottság társelnökei írják alá.
   (4)   Az igazgató – a 7. cikkben megállapított eljárásnak megfelelően – a Központ igazgatótanácsának számol be.
   (5)   Szükség esetén és a személyzeti szabályzatban megállapított eljárás lefolytatását követően az igazgatótanács megfelelően megindokolt javaslatot tehet a bizottságnak az igazgató elbocsátására vonatkozóan.
   (6)   Szükség esetén és a személyzeti szabályzatban megállapított eljárás lefolytatását követően az igazgatótanács – az igazgató javaslata alapján – megfelelően megindokolt javaslatot tehet a bizottságnak az igazgatóhelyettes elbocsátására vonatkozóan. Az igazgatóhelyettes elbocsátására irányuló eljárást az igazgatótanács az igazgató előzetes javaslata nélkül is kezdeményezheti.
   8. cikk
   Az igazgató felelősségi köre
   (1)   Az igazgató felel a Központ jogi és intézményi képviseletéért, valamint a Központ – a megállapodásban és annak III. mellékletében meghatározott – megbízatásának és feladatainak teljesítéséért.
   (2)   Az igazgató felel a következőknek az igazgatótanácshoz jóváhagyásra történő benyújtásáért:
   
               —
            
            
               az éves és többéves tevékenységi program,
            
         
               —
            
            
               a Központ éves költségvetése,
            
         
               —
            
            
               az éves jelentés,
            
         
               —
            
            
               a szervezeti felépítés, személyzeti politika és szervezeti ábra.
            
         (3)   Az igazgató felel az éves beszámolónak az igazgatótanácshoz elfogadásra történő benyújtásáért és a bizottsághoz végleges jóváhagyásra történő továbbításáért. A bizottság felel az igazgatónak az éves költségvetés végrehajtására vonatkozó felelőssége alóli mentesítéséért.
   (4)   Az igazgató állapítja meg a Központ belső működési eljárásait, és erről tájékoztatja az igazgatótanácsot.
   9. cikk
   Az igazgatótanács
   (1)   Az igazgatótanács – a megállapodás III. melléklete 2. cikke (6) bekezdésének a) pontjával és (7) bekezdésével összhangban létrehozott felügyelő szerv – hat, a magánszektort képviselő tagból áll, akik közül hárman AKCS-állampolgárok és hárman európai uniós állampolgárok.
   A hat tagot a bizottság nevezi ki az általa megállapított eljárásnak megfelelően, legfeljebb ötéves időtartamra, amelynek félidejében a kinevezést felülvizsgálják.
   (2)   Az igazgatótanács ülésein részt vehet a Bizottság, az Európai Unió Tanácsának Főtitkársága, az AKCS-államcsoport titkársága és az Európai Beruházási Bank egy-egy megfigyelője, valamint egy AKCS regionális szervezetnek a magánvállalkozói szektor területén igazolható tapasztalattal rendelkező képviselője.
   (3)   Az igazgatótanács tagjai az igazgatótanács eljárási szabályzatának megfelelően, legfeljebb ötéves időtartamra, elnököt és elnökhelyettest választanak. Attól függően, hogy melyik fél (az AKCS vagy az EK) állampolgára tölti be a Központ igazgatói beosztását, az elnököt a másik fél adja.
   (4)   Az igazgatótanács az eljárási szabályzatának megfelelően, a jelenlévő vagy képviselt tagok egyszerű többségével határoz. Minden tag egy szavazattal rendelkezik.
   (5)   A szavazatok egyenlősége esetén az elnök szavazata dönt.
   (6)   Minden ülésről bizalmas jegyzőkönyv készül.
   (7)   Az igazgatótanács tagjai a szolgálati jogviszonyuk megszűnését követően is kötelesek tartózkodni a szakmai titoktartás körébe tartozó információ nyilvánosságra hozatalától. Harmadik féltől nem kérhetnek és nem fogadhatnak el utasítást.
   Az igazgatótanács elfogadja eljárási szabályzatát.
   10. cikk
   Az igazgatótanács tagjai
   (1)   Az igazgatótanács tagjának jó hírnévvel rendelkező, valamint az AKCS–EU fejlesztési együttműködés, illetve az ezen megállapodás értelmében kialakított mechanizmusok és eszközök kérdéseit és célkitűzéseit részleteiben ismerő személy nevezhető ki.
   (2)   A tagok igazolt tapasztalattal rendelkeznek a magánvállalkozói szektor területén. Tevékenységüket a felelősségi körükkel és a Központ célkitűzéseivel összeegyeztethető módon végzik.
   (3)   A tagok alapos angol vagy francia nyelvtudással rendelkeznek.
   (4)   Az igazgatótanácsi tagság bármely egyéb, a Központ által javadalmazott tevékenységgel összeférhetetlen.
   (5)   A Központ által finanszírozott programok és tevékenységek keretében nem jogosultak támogatásra olyan vállalkozások, amelyekben igazgatótanácsi tag tulajdonrésszel rendelkezik.
   11. cikk
   Az igazgatótanács feladatai
   (1)   Az igazgatótanács gyakorolja a Központ tevékenységeinek szigorú felügyeletét. Évente legfeljebb négy rendes ülést tart. A bizottság vagy az elnök kezdeményezésére, illetve a Központ igazgatójának kérésére az igazgatótanács ülést tarthat akkor is, ha feladatainak teljesítése azt megkívánja.
   (2)   Az igazgatótanács:
   
               a)
            
            
               tanácsadással és támogatással segíti az igazgatót a Központ irányításában, valamint gondoskodik a bizottság által megállapított szabályok és célkitűzések megfelelő alkalmazásáról;
            
         
               b)
            
            
               a Központ igazgatójának javaslata alapján:
               
                           1.
                        
                        
                           elfogadja a Központ – a bizottságnak jóváhagyásra benyújtandó – átfogó stratégiáját;
                        
                     
                           2.
                        
                        
                           jóváhagyja az éves és többéves tevékenységi programot;
                        
                     
                           3.
                        
                        
                           jóváhagyja a szervezeti felépítést, a személyzeti politikát és a szervezeti ábrát;
                        
                     
                           4.
                        
                        
                           jóváhagyja az új alkalmazottak felvételét és a hivatalban levő alkalmazottak szerződésének megújítását, meghosszabbítását vagy megszüntetését;
                        
                     
                           5.
                        
                        
                           elfogadja a Központ – a bizottságnak jóváhagyásra benyújtandó – éves költségvetését;
                        
                     
                           6.
                        
                        
                           elfogadja a bizottságnak jóváhagyásra benyújtandó éves beszámolót; és
                        
                     
                           7.
                        
                        
                           jóváhagyja az éves jelentéseket, és továbbítja azokat a bizottságnak, lehetővé téve számára annak ellenőrzését, hogy a Központ tevékenységei összhangban vannak-e a megállapodás által számára megállapított célkitűzésekkel és az elfogadott átfogó stratégiával;
                        
                     
         
               c)
            
            
               szükség esetén jelentést tesz a bizottságnak a feladatainak végrehajtása során felmerült bármely lényegi kérdésről.
            
         (3)   Az igazgatótanács az éves beszámolót végleges jóváhagyásra továbbítja a bizottságnak. A bizottság felel az igazgatónak az éves költségvetés végrehajtására vonatkozó felelőssége alóli mentesítéséért.
   (4)   A Központ igazgatója tanácsadóként részt vesz az igazgatótanács tevékenységében. A Központ biztosítja az igazgatótanács titkársági feladatainak ellátását.
   (5)   Az igazgatótanács felkérheti a Központ vezetőségének vagy személyzetének más tagjait és/vagy külső szakembereket, hogy egyedi kérdésekben véleményt nyilvánítsanak.
   (6)   Az igazgatótanács a bizottságnak tartozik felelősséggel.
   (7)   Az igazgatótanács – legalább három társaság versenytárgyalási ajánlatának összehasonlítását követően – három pénzügyi évet felölelő időtartamra nemzetközileg elismert hivatásos könyvvizsgáló céget választ ki. Ez a cég ellenőrzi, hogy a beszámolót a nemzetközi számviteli standardoknak megfelelően készítették-e, és az pontosan tükrözi-e a Központ pénzügyi helyzetét. Azt is megállapítja, hogy a Központ hatékony és eredményes pénzgazdálkodást folytatott-e.
   12. cikk
   Az AKCS-államok, a tagállamok és a Közösség az őket érintő mértékben kötelesek meghozni az e határozat végrehajtásához szükséges intézkedéseket.
   13. cikk
   Hatálybalépés
   Ez a határozat az elfogadásának napján lép hatályba.
   
      Kelt Brüsszelben, 2005. július 20-án.
      
         
            az AKCS–EK Nagykövetek Bizottsága részéről
         
         
            az elnök
         
         F. J. WAHNON FERREIRA
         
      
   
   
      (1)  HL L 317., 2000.12.15., 3. o. Az AKCS–EK Miniszterek Tanácsának 1/2003 határozatával (HL L 141., 2003.6.7., 25. o.) módosított megállapodás.